Anonymus Valesianus
Anonymus Valesianus néven két ismeretlen szerző művét, több más töredékkel együtt jelentette meg a szövegek első kiadója, Henri de Valois (1636-os kiadás). Henri de Valois kiadása egy feltehetően Veronából származó, 8-9. századi kéziratgyűjtemény részleteit tartalmazza.  A kéziratgyűjtemény kalandos úton jutott el több tulajdonoson keresztül 1887-ben Berlinbe, ahol jelenleg a Német Állami Könyvtárban Codex Berolinensis Phillipps 1885 jelzetű gyűjtemény néven őrzik. 

Az Anonymus Valesianusként ismert elnevezés mellett 1939-től az Excerpta Valesiana megnevezés is feltűnt. E néven adta ki 1961-ben Jacques Moreau a kritikai kiadását. Jelenleg mindkét név használata elfogadott.

Anonymus Valesianus Prior 

Az egyik ismeretlen szerzőjű munka, az Anonymus Valesianus Prior. Valamikor a 4. században írta meg művét a pogány érzésű, feltehetően hadvezér-szerző Origo Constantini imperatoris címen, melyben I. Constantinus császár életét, hatalomra kerülését ábrázolja röviden, helyenként élményszerűen, mintha ő maga is részt vett volna az eseményekben.

Anonymus Valesianus Posterior 

A Berlinben őrzött 9. századi Codex Berolinensis jelzetű gyűjteményben az egyik kivonat tetején az „item ex libris chronicorum inter cetera” olvasható, ami  Anonymus Pars Posteriorja. Azaz a másik ismeretlen szerzőjű mű.
1681-ben Henri de Valois testvére, Hadrian az Ammianus Marcellinus történelmi munkájának új kiadásába újraszerkesztette Anonymus másik művét is, a Pars posteriort, ami valójában ekkortól vált el a többi korábban már megjelentetett töredékektől.
Az Anonymus Valesianus Posterior, az ugyancsak ismeretlen, feltehetően észak-itáliai szerző tollából valamikor a 6. században keletkezett, és Odovacar és Theoderich itáliai uralmát tárgyalja a 474-526 közötti években.

További információk
 Az Anonymus Valesianus Prior vagy Origo Constantini latin-magyar kiadása, jegyzetekkel, előtanulmányokkal book on demand formájában. Anonymus Valesianus: Origo Constantini. Nagy Constantinus császár eredete (latin-magyar) Közreadja: Kiss Magdolna.Társszerkesztő: Polgár Tamás. GeniaNet Pécs, 2008. -  Részletek elérhetőek a műből, itt; Origo Constantini. Nagy Constantinus császár eredete  (in Latin-Hungarian).
 A Pars posterior latin-magyar online kiadása, jegyzetekkel, előtanulmánnyal szabadon elérhető formában: Anonymus Valesianus: Pars Posterior (latin-magyar) Közreadja: Kovács Tamás. GeniaNet Pécs, 2016 -  Pars posterior 
 Az Anonymus Valesianus Pars Posterior kritikai kiadása. Jacques Moreau, Excerpta Valesiana (Bibliotheca Scriptorum Graecorum et Romanorum Teubneriana). Leipzig, B. G. Taubner, 1961.

Latin műcímek